CELEX: 62007TN0274
Language: hu
Date: 2007-07-19 00:00:00
Title: T-274/07. sz. ügy: 2007. július 19-én benyújtott kereset – Zhejiang Harmonic Hardware Products kontra Tanács

22.9.2007   
            
            
               HU
            
            
               Az Európai Unió Hivatalos Lapja
            
            
               C 223/15
            
         2007. július 19-én benyújtott kereset – Zhejiang Harmonic Hardware Products kontra Tanács
   (T-274/07. sz. ügy)
   (2007/C 223/24)
   Az eljárás nyelve: angol
   Felek
   
      Felperes: Zhejiang Harmonic Hardware Products Co. Ltd (Zhejiang, Kína) (képviselő: R. MacLean solicitor)
   
      Alperes: az Európai Unió Tanácsa
   Kereseti kérelmek
   
               —
            
            
               Az Elsőfokú Bíróság semmisítse meg a 2007. április 23-i 452/2007/EK tanácsi rendelet 1. és 2. cikkét a felperesre vonatkozó részében; és
            
         
               —
            
            
               kötelezze a Tanácsot az eljárás költségeinek viselésére.
            
         Jogalapok és fontosabb érvek
   A nagyrészt a Kínai Népköztársaságban vasalódeszkákat gyártó felperes a Kínai Népköztársaságból és Ukrajnából származó vasalódeszkák behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről szóló, 2007. április 23-i 452/2007/EK tanácsi rendelet (1) megsemmisítését kéri annyiban, amennyiben ezen intézkedések a felperesre vonatkoznak.
   A keresete alátámasztásaként a felperes mindenekelőtt azt állítja, hogy a közösségi intézmények megsértették az alaprendelet (2) 2. cikke (7) bekezdésének b) és c) pontját, mivel a Bizottság a Tanácshoz előterjesztett, dömpingellenes intézkedésekre vonatkozó javaslata azon téves megállapításon alapult, hogy a felperes nem tesz eleget a 2. cikk (7) bekezdésének c) pontjában megállapított piacgazdasági kritériumnak.
   Másodszor, a felperes azt állítja, hogy a közösségi intézmények megsértették az alaprendelet 20. cikkének (4) és (5) bekezdését, valamint a meghallgatáshoz való jogát, mivel a felperesnek csak hat napot adtak arra, hogy válaszoljon a Bizottság felülvizsgált, végső, nyilvánosságra hozó levelére.
   Harmadszor, a felperes azt állítja, hogy a közösségi intézmények megsértették az alaprendelet 8. cikkét, azáltal, hogy nem tulajdonítottak megfelelő jelentőséget a felperes által felajánlott, az árra vonatkozó kötelezettségvállalásnak.
   Végül a felperes azt állítja, hogy a közösségi intézmények megsértették az alaprendelet 5. cikke (2) bekezdésének a) pontját, azáltal, hogy nem hozták nyilvánosságra a vitatott rendelethez vezető vizsgálatot kezdeményező panaszos személyazonosságát.
   
      (1)  HL 2007. L 109., 12. o.
   
   
      (2)  Az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendelet (HL 1996. L 56., 1. o.; magyar nyelvű különkiadás 11. fejezet, 10. kötet, 45. o.).